**Uspešno okončan IPA 2016 Nacionalni projekat “Razvijanje efikasnog i održivog statističkog sistema u skladu sa Evropskim statističkim sistemom”**

Republički zavod sa statistiku uspešno je realizovao trogodišnji projekat “Razvijanje efikasnog i održivog statističkog sistema u skladu sa Evropskim statističkim sistemom”, vredan 1,2 miliona evra koji je u potpunosti finansirala Evropska unija.

Ovim projektom, čiji su ciljevi unapređenje oblasti nacionalnih računa i statistike turizma, nastavljena je saradnja sa EU na usklađivanju statističkog sistema Republike Srbije sa međunarodnim standardima, započeta 2009. godine.

“IPA projekti pretpristupne podrške Evropske unije Republičkom zavodu za statistku predstavljaju glavnu pokretačku snagu i instrument razvoja i unapređenja našeg Zavoda, koji u tom pogledu prednjači u regionu i među zemljama kandidatima. Kontinuirana podrška i osnaženje koje dobijamo od naših partnera iz Evropske unije i Evrostata, omogućavaju nam da ubrzano dostižemo i osvajamo standarde i kvalitet statističkih sistema razvijenih evropskih zemalja”, ističe pomoćnik direktora Sektora za nacionalne račune, cene i poljoprivredu RZS-a Dušan Gavrilović.

Anketa koja je, u okviru projekta, sprovedena na 5.000 stranih turista u Republici Srbiji, značajno unapređuje statistiku turizma. Zahvaljujući ovom istraživanju, prvom te vrste u poslednjih 15 godina, u mogućnosti smo da odgovorimo na ključna pitanja: ko su strani turisti koji posećuju Republliku Srbiju, odakle dolaze, kojim povodom, koliko se zadržavaju, koliko novca troše, šta su istakli kao prednosti, a šta kao mane turizma u Srbiji.

“Istraživanje nam daje osnovu za formiranje turističke politike u Republici Srbiji. Ono nam pruža alat za upravljanje razvojem turizma u zemlji. Pruža nam osnovu za kreiranje strateških dokumenata razvoja turizma. Sa druge strane nam, daje alat za praćenje turističke aktivnosti u zemlji, i efikasnosti turističke aktivnosti”, naglašava ključni ekspert za statistiku turizma na projektu Zrinka Marušić.

Upravo na osnovu tog istraživanja kreiran je i profil prosečnog stranog turiste: ima 41 godinu, zaposlen je ili je preduzetnik, putuje sam ili u pratnji partnera, Republiku Srbiju je posetio više od tri puta ili prvi put, prenoćio je ukupno pet noći i potrošio 90 evra dnevno.

Kako je anketa sprovedena tokom pandemije koronavirusa 2021. godine, važno je bilo utvrditi i da li je COVID-19 uticao na njihovu odluku da posete Srbiju. Većina ispitanika - 72%, istakla je da to nije imalo nikakav uticaj, dok je samo 15% navelo da inicijalno nisu planirali putovanje u Srbiju.

Pokazalo se da su turisti vrlo visoko ocenili ličnu bezbednost (95%), gostoprimstvo lokalnog stanovništva (94%), atmosferu (92%) i gastronomsku ponudu (91%), odnos cene i kavliteta (91%), lepote prirode i pejzaža (91%) i smeštajne objekte (90%), kako u pogledu udobnosti tako i kvaliteta usluge.

A među stvarima gde treba raditi na unapređenju, kada se govori o ukupnoj turističkoj ponudi, izdvojili su: organizovane izlete ili ekskurzije ka turističkim destinacijama, usluge lokalnih vodiča, kvalitet medicinskih usluga, ponude prilagođene deci, dostupnost turističkih destinacija - lokalni javni prevoz, nedostatak pešačkih i biciklističkih staza, neprilagođenost osobama sa posebnim potrebama kao i održavanje destinacija (čistoća i ekološka očuvanost mesta).

Projekat IPA 2016 je omogućio i značajna unapređenja metoda i izvora podataka za input-autput statistiku, regionalne račune i statistiku državnih finansija.

Sprovedena je anketa sa 10.000 predstavnika malih i mikro preduzeća čiji je cilj bilo prikupljanje ekonomskih podataka o input-autput statistici a istovremeno su identifikovani i ekonomskih indikatora na opštinskom i regionalnom nivou koji imaju za cilj da odgovore na sve veću potražnju za detaljnijim pokazateljima rasta regionalne ekonomije. Ova komponenta projekta predstavlja polaznu osnovu za budući razvoj regionalnih računa.

Pomoćnik direktora Sektora za nacionalne račune, cene i poljoprivredu RZS-a Dušan Gavrilović ističe: “Pomoć koju dobijamo od Evropske unije kroz IPA projekte omogućava nam da permanentno podižemo kvalitet nacionalnih računa i ekonomskih statistika. Projekti IPA omogućavaju nam usvajanje naprednih metoda, znanja i veština i saradnju sa eminentnim evropskim ekspertima. Naš strateški cilj je puna usklađenost i integracija u evropski statistički sistem, i u tom pogledu IPA projekti i podrška Evropske unije su od neprocenjivog značaja”.

Projekat “Razvijanje efikasnog i održivog statističkog sistema u skladu sa Evropskim statističkim sistemom” realizovan je od septembra 2019. do juna 2022. godine.